CELEX: 32020D1807
Language: ro
Date: 2020-11-27 00:00:00
Title: Decizia de punere în aplicare (UE) 2020/1807 a Comisiei din 27 noiembrie 2020 privind prelungirea măsurii luate de Consiliul executiv pentru sănătate și securitate (Health and Safety Executive) din Regatul Unit, prin care se autorizează punerea la dispoziție pe piață și utilizarea produsului biocid Biobor JF, în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului [notificată cu numărul C(2020) 8158] (Numai textul în limba engleză este autentic)

1.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 402/138
               
            
         DECIZIA DE PUNERE ÎN APLICARE (UE) 2020/1807 A COMISIEI
         din 27 noiembrie 2020
         privind prelungirea măsurii luate de Consiliul executiv pentru sănătate și securitate (Health and Safety Executive) din Regatul Unit, prin care se autorizează punerea la dispoziție pe piață și utilizarea produsului biocid Biobor JF, în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului
         
            
               [notificată cu numărul C(2020) 8158]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1)în special articolul 55 alineatul (1) al treilea paragraf coroborat cu articolul 131 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (2),
         întrucât:
         
                     (1)
                  
                  
                     La 30 aprilie 2020, Consiliul executiv pentru sănătate și securitate (Health and Safety Executive) din Regatul Unit (denumit în continuare „autoritatea competentă”) a adoptat, în conformitate cu articolul 55 alineatul (1) primul paragraf din Regulamentul (UE) nr. 528/2012, o decizie de autorizare până la data de 27 octombrie 2020 a punerii la dispoziție pe piață și a utilizării produsului biocid Biobor JF pentru tratamentul antimicrobian preventiv și curativ al rezervoarelor de combustibil și al sistemelor de alimentare cu combustibil ale aeronavelor (denumită în continuare „măsura”). Autoritatea competentă a informat Comisia și autoritățile competente din celelalte state membre în legătură cu măsura sa și justificarea acesteia, în conformitate cu articolul 55 alineatul (1) al doilea paragraf din regulamentul menționat.
                  
               
                     (2)
                  
                  
                     Potrivit informațiilor furnizate de autoritatea competentă, măsura a fost necesară pentru a proteja sănătatea publică. Parcarea și staționarea aeronavelor permit decantarea apei în combustibil. Contaminarea microbiologică este cauzată de microorganisme, cum ar fi bacterii, mucegaiuri și drojdii, care se dezvoltă în apele decantate și se hrănesc cu hidrocarburile din combustibil la interfața dintre combustibil și apă. Dacă i se permite să se dezvolte, contaminarea microbiologică a rezervoarelor de combustibil și a sistemelor de alimentare cu combustibil ale aeronavelor poate duce la defecțiuni ale motoarelor aeronavelor și la punerea în pericol a navigabilității acestora, punând astfel în pericol siguranța pasagerilor și a echipajului. Pandemia de COVID-19 și restricțiile de zbor care au decurs de aici au dus la staționarea temporară a unui număr mare de aeronave. Imobilitatea aeronavelor constituie un factor agravant al contaminării microbiologice.
                  
               
                     (3)
                  
                  
                     Biobor JF conține 2,2’-(1-metiltrimetilendioxi)bis-(4-metil-1,3,2-dioxaborinan) (număr CAS 2665-13-6) și 2,2’-oxibis(4,4,6-trimetil-1,3,2-dioxaborinan) (număr CAS 14697-50-8), substanțe active destinate utilizării în produsele biocide aparținând tipului de produs 6, „conservanți pentru produse în timpul depozitării”, astfel cum sunt definite în anexa V la Regulamentul (UE) nr. 528/2012. Deoarece aceste substanțe active nu sunt incluse în programul de lucru (3) pentru examinarea sistematică a tuturor substanțelor active existente conținute de produsele biocide menționate în Regulamentul (UE) nr. 528/2012, acestea trebuie evaluate și aprobate înainte ca produsele biocide care le conțin să poată fi autorizate la nivel național sau la nivelul Uniunii.
                  
               
                     (4)
                  
                  
                     La 20 august 2020, Comisia a primit o cerere motivată din partea autorității competente, prin care se solicita prelungirea măsurii în conformitate cu articolul 55 alineatul (1) al treilea paragraf din Regulamentul (UE) nr. 528/2012. Cererea motivată a fost făcută pe baza preocupărilor cu privire la continuarea periclitării siguranței transportului aerian prin contaminarea microbiologică a rezervoarelor de combustibil și a sistemelor de alimentare cu combustibil ale aeronavelor, precum și pe baza argumentului potrivit căruia Biobor JF este esențial pentru ținerea sub control a acestei contaminări microbiologice.
                  
               
                     (5)
                  
                  
                     În conformitate cu informațiile furnizate de autoritatea competentă, singurul produs biocid alternativ recomandat de către producătorii de aeronave și motoare pentru tratamentul contaminării microbiologice a fost retras de pe piață în martie 2020, având în vedere anomaliile grave legate de comportamentul motorului observate după tratamentul cu produsul respectiv.
                  
               
                     (6)
                  
                  
                     După cum indică autoritatea competentă, procedura alternativă pentru tratarea unei contaminări microbiologice existente constă în îndepărtarea manuală în rezervor, după descărcarea combustibilului și purjarea aeronavei. Această procedură nu este întotdeauna posibilă în paralel cu acțiunile suplimentare de întreținere care sunt necesare în cazul în care o aeronavă este parcată sau staționată pentru perioade lungi de timp. În plus, curățarea manuală a rezervoarelor contaminate ar expune lucrătorii la gaze toxice și, prin urmare, trebuie evitată.
                  
               
                     (7)
                  
                  
                     Conform informațiilor furnizate de autoritatea competentă, producătorul Biobor JF a luat măsuri în vederea autorizării obișnuite a produsului și se preconizează că cererea de aprobare a substanțelor active pe care le conține va fi înaintată în curând. Aprobarea substanțelor active și autorizarea ulterioară a produsului biocid ar reprezenta o soluție permanentă pentru viitor, dar va fi nevoie de o perioadă de timp destul de lungă pentru finalizarea procedurilor respective.
                  
               
                     (8)
                  
                  
                     Deoarece lipsa unui control asupra contaminării microbiologice a rezervoarelor de combustibil și a sistemelor de alimentare cu combustibil ale aeronavelor ar putea pune în pericol siguranța transportului aerian și pericolul respectiv nu poate fi limitat în mod adecvat prin utilizarea unui alt produs biocid sau prin alte mijloace, este oportun să se permită autorității competente din Regatul Unit prelungirea măsurii.
                  
               
                     (9)
                  
                  
                     Având în vedere faptul că măsura a expirat la 28 octombrie 2020, este necesar ca prezenta decizie să aibă efect retroactiv.
                  
               
                     (10)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            Consiliul executiv pentru sănătate și securitate (Health and Safety Executive) din Regatul Unit poate prelungi autorizația de punere la dispoziție pe piață și de utilizare a produsului biocid Biobor FJ pentru tratamentul antimicrobian preventiv și curativ al rezervoarelor de combustibil și al sistemelor de alimentare cu combustibil ale aeronavelor până la sfârșitul perioadei de tranziție menționate în Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice sau până la 1 mai 2022, oricare dintre acestea survine mai întâi.
            Cu toate acestea, Irlanda de Nord poate prelungi autorizația respectivă până la 1 mai 2022.
         
         
            Articolul 2
            Prezenta decizie se adresează Consiliului executiv pentru sănătate și securitate (Health and Safety Executive) din Regatul Unit.
            Se aplică de la 28 octombrie 2020.
         
         
            Adoptată la Bruxelles, 27 noiembrie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 167, 27.6.2012, p. 1.
         
            (2)  JO L 29, 31.1.2020, p. 7.
         
            (3)  Anexa II la Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).